AARHUS: Butiksejerne i Latinerkvarteret i Aarhus ser med usikkerhed på fremtiden for området med de toppede brosten og de gamle bygninger. Senest har Volden Gruppen, som de kalder sig, haft møde med rådmand Bünyamin Simsek (V) om bevaring af kvarteret.

Gruppen overrakte 2482 underskrifter for at bevare byens ældste kvarter. Den ser med skepsis på udviklingen af området, efter at storinvestor og ejeren af Bestseller Anders Holch Poulsen har købt mange af husene via forskellige selskaber.

Butiksfolkene udtrykker det sådan, at de er "bange for, at kvarterets sammensætning med små butikker og beboelser er potentielt i fare, da den bevarende lokalplan ikke overholdes. Større butiksarealer og gennemgribende renoveringer vil betyde dyrere huslejer". De henviser til en sag fra ombygning af Volden 27.

Parterne har indgået en aftale om, at rådmanden udarbejder en visionsplan for kvarteret.

Büyamin Simsek fremhæver, at han og hans afdeling holder et højt informationsniveau til de handlende og fællesrådet, som de har et godt samarbejde med.

- Jeg er enig i, at området har en unik karakter, som skal bevares, og som der skal værnes om. Derfor laver vi også en helhedsvurdering, når der er konkrete ombygninger, siger Simsek.